Μοσχάρι μαγειρευτό με λάχανο
Η Νίκη Χρυσανθίδου βάζει την κατσαρόλα στη φωτιά... Στο πιάτο; Ένα τέλειο μαγειρευτό μοσχαράκι.
1 μέτριο λάχανο άσπρο, 800 γρ. μοσχαρίσια ελιά, σε μικρά κομμάτια, 1/2 κουτί ολόκληρα ντοματάκια κονσέρβας, 1 κουτ. σούπας πελτές ντομάτας, 3 σκελίδες σκόρδου ολόκληρες, 1/2 ποτηράκι του κρασιού ελαιόλαδο, 1 - 2 πιπερίτσες καυτερές ή λίγο μπούκοβο καυτερό, αλάτι, πιπέρι, κοκκινοπίπερο γλυκό
Για να φτιάξουμε το μοσχάρι μαγειρευτό με λάχανο, ξεκινάμε αφαιρώντας τα πρώτα, «ταλαιπωρημένα» φύλλα από το λάχανο, το κόβουμε στη μέση, αφαιρούμε τον χόνδρο του, κόβουμε το υπόλοιπο σε μεγάλα κομμάτια και τα πλένουμε.Σε μία κατσαρόλα με αλατισμένο νερό που βράζει ζεματίζουμε τα φύλλα του για 10 λεπτά. Τα βγάζουμε και τα σουρώνουμε.Σε άλλη κατσαρόλα ρίχνουμε το ελαιόλαδο και σοτάρουμε τα κομμάτια του κρέατος απ' όλες τις πλευρές, ανακατεύοντας συχνά, μέχρι να ροδίσουν καλά.Παράλληλα, ψιλοκόβουμε τα ντοματάκια και αραιώνουμε σε ένα ποτήρι τον πελτέ με 2-3 κουταλιές νερό.Όταν πάρει χρώμα το κρέας, προσθέτουμε τις σκελίδες σκόρδου, τα ντοματάκια, τον πελτέ, το αλάτι, τις πιπερίτσες και τα πιπέρια (μαύρο και κοκκινοπίπερο).Προσθέτουμε αλάτι και νερό ίσα που να καλύπτει το κρέας, σκεπάζουμε την κατσαρόλα και ψήνουμε σε μέτρια φωτιά για περίπου 45 λεπτά ή μέχρι να μαλακώσει το κρέας. Μετά, με μια τρυπητή κουτάλα το βγάζουμε από την κατσαρόλα και το βάζουμε σε ένα μπολ.Προσθέτουμε στην κατσαρόλα το ζεματισμένο λάχανο και από πάνω βάζουμε τα κομμάτια από το μοσχαράκι.Αν χρειαστεί, προσθέτουμε μισό φλιτζάνι του τσαγιού ζεστό νερό και σιγοβράζουμε για 30 λεπτά ακόμη, μέχρι να μαλακώσει το κρέας και το λάχανο. Ελέγχουμε το αλάτι και σερβίρουμε το φαγητό ζεστό.
Λάχανο,Μοσχάρι